สุดยอดกลยุทธ์
นาทีนี้ไม่มีที่ไหนจะมีเสน่ห์เย้ายวนชวนใจนักลงทุนมากเท่ากับพม่าอีกแล้ว
6 ก.พ. 2555

นาทีนี้ไม่มีที่ไหนจะมีเสน่ห์เย้ายวนชวนใจนักลงทุนมากเท่ากับพม่าอีกแล้ว
โดย..สุรชัย กำพลานนท์วัฒน์ 
ถนนทุกสายทั้งอเมริกา ยุโรป จีน ญี่ปุ่น เกาหลีใต้ มาเลเซีย สิงคโปร์ และอีกหลายๆ ประเทศ กำลังมุ่งหน้าเข้าประตูการค้าในพม่าแบบฝุ่นตลบ 
เที่ยวบินทุกเที่ยว โรงแรมที่พักทุกแห่งในพม่าเต็มเหยียด เรียกว่าคึกคักสุดๆ คึกคักอย่างน่าอิจฉา คึกคักจนเพื่อนบ้านหน้าชา เพราะมัวแต่ทะเลาะกันเองในบ้านจนไม่มีเวลาคิดเรื่องธุรกิจการค้าการลงทุน ปล่อยให้คนอื่นบินข้ามน้ำข้ามทะเลข้ามหัวข้ามหูไปประเทศเพื่อนบ้าน ทั้งๆ ที่ไทยกับพม่ารั้วบ้านชิดติดกันมากที่สุด
ไม่อยากจะเขี่ยเรื่องนี้มาต่อว่าใคร เอาเป็นว่าถ้าไม่อยากเสียโอกาสการค้าการลงทุนในพม่า รัฐบาลควรเอาจริงเอาจังและให้การสนับสนุนอย่างเต็มที่ และควรเฟ้นหาเจ้าภาพมือดีสักคนร่วมขบวนกับภาคเอกชนที่มีความพร้อมรออยู่จำนวนมาก ลุยเปิดตลาดพม่าก่อนที่นานาชาติจะครอบครองไปหมด
คิดๆ แล้วก็รู้สึกเซ็งหัวใจเหลือเกิน บ้านเรานี้อะไรๆ ก็ดูเลื่อนลอยยังไงๆ ชอบกล เรื่องประชาคมเศรษฐกิจอาเซียน (AEC) ที่จะมีผลบังคับใช้ในปี 2558 อีกแค่ 3 ปีก็เรื่องหนึ่ง ดูเหมือนไม่ค่อยตื่นเต้นตื่นตัวเท่าที่ควร มีแต่คนพูดๆๆ แต่ไม่ค่อยมีคนทำ ผู้ประกอบการน้อยใหญ่ยังไม่ค่อยเข้าใจและไม่มีการเตรียมตัว
ตัดฉากกลับมาเรื่องพม่า...นานาประเทศเล่นบทเชิงรุกบุกประชิดซึ่งหน้า สหรัฐส่งรัฐมนตรีต่างประเทศเข้าหา ยุโรปไม่น้อยหน้า เตรียมยกเลิกมาตรการคว่ำบาตรที่ทำไว้ยาวนาน ที่ต้องยกนิ้วสุดยอดกลยุทธ์ระดับพระกาฬก็คือ กลยุทธ์การผูกสัมพันธ์เชิงลึกของสิงคโปร์
คนระดับนายกรัฐมนตรีสิงคโปร์ ลีเซียนลุง ให้การต้อนรับขับสู้ พล.อ.เต็งเส่ง ผู้นำพม่าที่เดินทางไปเยือนสิงคโปร์เมื่อไม่นานนี้ เนื้อหาของความช่วยเหลือทางเศรษฐกิจจากสิงคโปร์ก็เป็นเรื่องหนึ่ง แต่เรื่องหนึ่งที่ผู้นำพม่าอึ้งทึ่งจนลืมกันไม่ลงก็คือ นายกรัฐมนตรีสิงคโปร์ได้นำชื่อของ ขิ่นขิ่นวิน สุภาพสตรีหมายเลข 1 ของพม่า ภริยาของประธานาธิบดี พล.อ.เต็งเส่ง ไปตั้งเป็นชื่อกล้วยไม้ของสิงคโปร์ โดยที่ก่อนหน้านี้สิงคโปร์ก็นำชื่อของ พล.อ.เต็งเส่ง ไปตั้งเป็นชื่อกล้วยไม้ชนิดหนึ่งไปแล้ว สิงคโปร์จึงมีกล้วยไม้ที่เป็นชื่อของผู้นำและภริยาของพม่าอยู่ในประเทศตลอดกาล และเชื่อขนมกินได้เลยว่ากล้วยไม้ทั้งสองชื่อนี้จะไม่ได้ทำแค่ลวกๆ คงเป็นอะไรที่เติบโตต่อเนื่องอยู่คู่ความสัมพันธ์ของทั้งสองประเทศไปอีกยาวนาน
ลำพังแค่เอาชื่อผู้นำประเทศไปตั้งชื่อดอกไม้ก็ถือว่ามัดใจให้เกียรติกันสุดๆ แล้ว แต่นี่ยังเล่นเซอร์ไพรส์ใช้ชื่อเมียสุดที่รักไปตั้งชื่อคู่กันอีกด้วย ไม่ต้องนึกภาพว่าบุคคลสำคัญทั้งสองท่านจะทำหน้าอย่างไร งานนี้ต้องยกนิ้วโป้งสองนิ้วให้กับคนคิดมุขนี้จริงๆ ผู้หญิงกับดอกไม้...ใช่เลย โดยเฉพาะการมีชื่อตัวเองเป็นชื่อดอกไม้ในต่างประเทศด้วยแล้ว โห...มันช่างประทับใจมิรู้ลืมกันเลยทีเดียว 
ฟาดสองเด้ง ได้ทั้งธุรกิจได้ทั้งใจผู้นำประเทศ ที่สำคัญมันต่อเนื่องเป็นผลประโยชน์ระยะยาวไม่ใช่ฉาบฉวยได้ผลแค่ระยะสั้น เป็นสุดยอดกลยุทธ์การมัดใจขั้นเทพที่สมควรนำมาเป็นกรณีศึกษาของคนรุ่นต่อๆ ไป
ระดับชาติเขาเล่นกันแบบนี้ ระดับมืออาชีพเขาใช้กลยุทธ์ชั้นเซียนแบบนี้ จึงไม่แปลกใจที่สิงคโปร์จะได้รับการยอมรับว่า ถ้าเป็นเรื่องเศรษฐกิจ ธุรกิจการค้าการลงทุน ประเทศเล็กๆ ที่มีพื้นที่น้อยกว่าภูเก็ตบ้านเราด้วยซ้ำ ถือเป็นหนึ่งในตองอู
ผมหยิบเอาเรื่องนี้มาเล่าให้ฟัง ธุรกิจไม่ว่าจะระดับไหน เล็กหรือใหญ่ ข้ามชาติหรือค้าขายในประเทศ ต้องมีกลยุทธ์ในการสร้างความสัมพันธ์ที่ดีกับลูกค้า ต้องมัดใจลูกค้าให้อยู่หมัด จริงใจและอ่านใจลูกค้าให้ออก คิดที่จะได้ใจลูกค้ามากกว่าจ้องแต่จะหาทางดึงเงินจากกระเป๋าเท่านั้น ทำได้ดังนี้ธุรกิจจะเติบโตยั่งยืน